Γιάννης Φραντζής

Καριέρα

Ξεκίνησε την ποδοσφαιρική καριέρα του στην Χαλκηδόνα στα τέλη της δεκαετίας του '50, το 1958 και την περίοδο 1960-61 αγωνίστηκε στην -άτυπη ακόμα- Β' Εθνική, όπου ήταν από τους διακριθέντες παίκτες της ομάδας. Το καλοκαίρι του 1961 μεταπήδησε από την Χαλκηδόνα στον Ολυμπιακό, με τον οποίο την περίοδο 1961-62 αγωνίστηκε για πρώτη φορά στην Α' Εθνική. Στους «ερυθρόλευκους» όμως δεν αξιοποιήθηκε το ταλέντο του, καθώς μετείχε σε αρκετούς αγώνες, χωρίς όμως να καθιερώνεται στην βασική ομάδα. 
Με το τέλος του καλοκαιριού του 1962, τον Σεπτέμβριο, μεταπήδησε στην Προοδευτική, με την φανέλα της οποίας καθιερώθηκε και διακρίθηκε, αποτελώντας ηγετικός σκόρερ της, τις περισσότερες περιόδους κατά τη θητεία του στην ομάδα. Με τους «βυσσινί», συνέχισε την περίοδο 1962-63 να αγωνίζεται στο πρωτάθλημα της Α' Εθνικής, από την οποία όμως στο τέλος της περιόδου υποβιβάστηκε. Την επόμενη περίοδο 1963-1964, σημειώνοντας συνολικά 40 τέρματα σε 30 αγώνες, συνέδραμε σημαντικά στην άμεση επάνοδο της Προοδευτικής στην Α' Εθνική, ενώ παράλληλα αναδείχθηκε και πρώτος σκόρερ της ομάδας και των τεσσάρων ομίλων της Β' Εθνικής. Έκτοτε, με την φανέλα της Προοδευτικής αγωνίστηκε 4 χρονιές συνεχόμενα στην Α' Εθνική μέχρι την περίοδο 1967-68 που υποβιβάστηκε,  ωστόσο σημειώνοντας 11 τέρματα αναδείχθηκε ξανά πρώτος σκόρερ της ομάδας,  ενώ τις προηγούμενες περιόδους 1964-65 και 1966-67 σημείωσε συνολικά από 17 και 15 τέρματα αντίστοιχα αναδείχθηκε επίσης πρώτος σκόρερ της ομάδας και παράλληλα τρίτος σκόρερ της Α' Εθνικής. Συνολικά με τα «βυσσινί» σημείωσε 97 τέρματα, εκ των οποίων 40 στη Β' Εθνική και 57 στην Α' Εθνική, αποτελώντας μέχρι σήμερα τον πρώτο σκόρερ στην ιστορία της και τον πρώτο της σκόρερ της στην Α' Εθνική. 
Στη συνέχεια, το 1968 μεταπήδησε στον Παναθηναϊκό με την φανέλα του οποίου αγωνίστηκε τις περιόδους 1968-69 και 1969-70 στο πρωτάθλημα της Α' Εθνικής, κατακτώντας δύο πρωταθλήματα και ένα Κύπελλο Ελλάδας αντίστοιχα. Μάλιστα, την πρώτη του περίοδο με την ομάδα του «τριφυλλιού», σημείωσε 12 τέρματα, αποτελώντας έναν από τους πρώτους σκόρερ της κατάκτησης του πρωταθλήματος, ενώ την δεύτερη περίοδο σημείωσε συνολικά μόλις 2 τέρματα, ολοκληρώνοντας το πέρασμά του από τον Παναθηναϊκό, με σύνολο 14 τέρματα στην κορυφαία κατηγορία με την φανέλα των «πρασίνων». Επίσης, την πρώτη χρονιά του με τη φανέλα του Παναθηναϊκού (1968-69) σκόραρε 1 τέρμα στον 2ο και νικηφόρο αγώνα με 2-0 εναντίον της Ντάρινγκ Κλαμπ Βρυξελλών για τον πρώτο γύρο του Κυπέλλου Εκθέσεων, το οποίο αποτελεί μοναδικό του επίσημο "ευρωπαϊκό" τέρμα και την δεύτερη χρονιά του (1969-70) συμμετείχε στον 1 από τους 2 αγώνες εναντίον της Φόρβερτς Βερολίνου, για τον πρώτο γύρο του Κυπέλλου Πρωταθλητριών Ευρώπης, μοναδική του παρουσία στη συγκεκριμένη διοργάνωση.
Στην συνέχεια το 1970 μετακινήθηκε στη Σαλαμίνα για τον Αίαντα Σαλαμίνας, με τον οποίο αγωνίστηκε στην Β' Εθνική περίπου μέχρι τα μέσα της δεκαετίας, όποτε και σταμάτισε την καριέρα του. Αξιοσημείωτο είναι πως έδωσε το παρόν και στο ιστορικό και συμβολικό φιλικό αγώνα με τον ΑΦΚ Άγιαξ στη Σαλαμίνα το 1973.
Επίσης το 1961 υπήρξε διεθνής με την Εθνική Ελλάδας νέων συμμετέχοντας στο Ευρωπαϊκό πρωτάθλημα. Σκόραρε 1 τέρμα στην εντός έδρας ήττα με 2-3 από την Γαλλία.
Απεβίωσε από ανακοπή καρδιάς στις 9 Μαρτίου 2006 σε ηλικία 66 ετών.